เกิดวาตภัยในพื้นที่ภาคเหนือ 5 จังหวัด ประชาชนได้รับผลกระทบกว่า 600 หลังคาเรือน เร่งให้การช่วยเหลือผู้ประสบภัยแล้ว
กรมป้องกันและบรรเทาสาธารณภัย รายงานสถานการณ์พายุฝนฟ้าคะนองกับมีลมกระโชกแรงในพื้นที่ภาคเหนือ ภาคตะวันออกเฉียงเหนือ ภาคกลาง รวมถึงกรุงเทพมหานครและปริมณฑล ส่งผลให้เกิดวาตภัยและลูกเห็บตก ตั้งแต่วันที่ 7 กุมภาพันธ์ที่ผ่านมา ถึงปัจจุบัน 10 กุมภาพันธ์ 2564 เกิดวาตภัยและลูกเห็บตกในพื้นที่ 5 จังหวัด ได้แก่ เชียงราย เชียงใหม่ ลำพูน กำแพงเพชร และลำปาง รวม 13 อำเภอ 24 ตำบล 71 หมู่บ้าน ประชาชนได้รับผลกระทบ 626 หลัง พื้นที่การเกษตรได้รับความเสียหายประมาณ 20 ไร่ กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่น และหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย 1784 ตลอด 24 ชั่วโมง รวมถึงสำนักงานป้องกันและบรรเทาสาธารณภัยจังหวัดได้โดยด่วน